Välismaalaste seaduse ja riigilõivuseaduse muutmise

seadus (viisaotsuse vaidlustamine) eelnõu seletuskirja juurde

Lisa

Rakendusakti kavand

SISEMINISTER

MÄÄRUS 2025. a nr

**Viisaotsuse vaidlustamise kord**

Määrus kehtestatakse välismaalaste seaduse § 101 lõike 1 punkti 9 alusel.

**§ 1. Reguleerimisala**

Määrusega kehtestatakse:

1) viisa andmisest keeldumise, viisa tühistamise, viisa kehtetuks tunnistamise, viibimisaja pikendamisest keeldumise ja viibimisaja ennetähtaegse lõpetamise otsuse (edaspidi *viisaotsus*) vaidlustamise kord;

2) vaide esitamise nõuded;

3) vaide vorm;

4) vaides esitatavate andmete ja vaidele lisatavate dokumentide loetelu ning

5) vaide läbivaatamise tähtaeg.

**§ 2. Viisaotsusele vaide esitamine**

(1)  Viisaotsuse vaidlustamisel esitab otsuse vaidlustaja (edaspidi *vaidlustaja*) vaide läbivaatamiseks pädevale haldusorganile määruse *lisana* kehtestatud vormikohase vaide (edaspidi *vaie*). Vaidele lisatakse määruses sätestatud dokumendid.

(2) Vaie võetakse menetlusse selle esitamise päeval. Posti teel või elektrooniliselt esitatud vaie võetakse menetlusse hiljemalt selle saabumise päevale järgneval tööpäeval.

**§ 3. Vaide täitmise nõuded**

(1) Vaie peab olema täidetud loetavalt ja üheselt mõistetavalt eesti või inglise keeles.

(2) Vaides ei tohi olla parandusi ning esitatud peavad olema kõik määruses ettenähtud andmed. Vaideavalduse väljad peab täitma tumedas kirjas.

(3) Isiku nimi peab vaides olema kirjutatud vastavalt reisidokumendis esitatud ladinatähelisele nimekujule.

**§ 4****. Vaide esitamine**

(1)Vaie esitatakse läbivaatamiseks pädeva haldusorgani asukohas, posti teel või elektrooniliselt.

(2) Vaidlustaja võib volitada esindajat tegema vaide esitamisega seotud toiminguid.

(3) Kui vaide esitab vaidlustaja, allkirjastab selle vaidlustaja. Kui vaide esitab vaidlustaja esindaja, allkirjastab selle esindaja.

(4) Kui vaidlustaja annab esindajale volituse vaide esitamisega seotud toimingute tegemiseks vaideavalduse vormil, allkirjastab vaideavalduse vormil asjakohased väljad vaidlustaja.

(5) Kui vaie esitatakse elektrooniliselt, allkirjastatakse see Eestis tunnustatud digiallkirjaga.

(6) Vaide allkirjastamisega kinnitab vaidlustaja või tema esindaja, et vaides ei ole esitatud valeandmeid ja vaidele lisatud koopia vastab originaaldokumendile, see ei sisalda valeandmeid ning see ei ole võltsitud.

(7) Kui volitus vaide esitamisega seotud toimingute tegemiseks antakse eraldi dokumendina ja vaidele on lisatud selle koopia, võib haldusorgan nõuda volitust tõendava originaaldokumendi esitamist.

(8) Vaide allkirjastamisega kinnitab vaidlustaja või tema esindaja, et vaidlustaja ei ole Eesti Vabariigi või teise Schengeni konventsiooni liikmesriigi välisesindusele või Politsei- ja Piirivalveametile esitanud uut viisataotlust.

**§ 5. Riigilõivu tasumine**

(1) Viisaotsuse vaidlustamisel lisatakse vaidele riigilõivu tasumist tõendav dokument või tasutakse riigilõiv kohapeal.

(2) Riigilõivu tasumist tõendava dokumendi asemel võib isik esitada riigilõivu tasumise kohta kirjalikult järgmised andmed:

1) selle isiku nimi, kes riigilõivu tasus;

2) selle isiku nimi, kelle eest riigilõivu tasuti;

3) viitenumber;

4) kuupäev, millal riigilõiv tasuti;

5) krediidiasutuse nimi ja arvelduskonto number, millele ja millelt riigilõiv tasuti;

6) tasutud summa eurodes.

(3) Riigilõiv peab olema tasutud Rahandusministeeriumi Eesti arvelduskontole välismaalaste seaduse § 1001 lõikes 2 sätestatud tähtaja jooksul. Kui riigilõiv ei ole tähtaegselt tasutud, jäetakse vaie läbi vaatamata.

**§ 6. Viisaotsuse vaidlustamisel esitatavad dokumendid**

(1) Kui vaie esitatakse posti teel või elektrooniliselt lisatakse vaidele koopia vaidlustaja reisidokumendi isikuandmete lehest.

(2) Kui vaide esitab vaidlustaja esindaja ning vaidlustaja ei ole kinnitanud volituse andmist vaide vormil asjakohaste väljade täitmise ja allkirjastamisega, lisatakse vaidele volitust tõendav dokument.

(3) Kui vaide esitab vaidlustaja esindaja posti teel või elektrooniliselt, lisatakse vaidele koopia vaidlustaja esindaja reisidokumendi isikuandmete lehest või koopia Eesti väljastatud ID-kaardist.

**§ 7. Vaides esitatavad andmed**

(1) Vaides esitatakse järgmised andmed:

1) vaidlustaja eesnimi või -nimed;

2) vaidlustaja perekonnanimi või -nimed;

3) vaidlustaja sünniaeg;

4) vaidlustaja kontaktandmed, sealhulgas telefoninumber, e-posti aadress;

5) haldusorgan, kellele vaideavaldus esitatakse;

6) vaidlustatava viisaotsuse liik ja number;

7) vaide esitamise põhjus;

8) vaide esitamise kuupäev;

9) vaide esitaja allkiri.

(2) Kui vaide esitab vaidlustaja esindaja, esitatakse lisaks lõikes 1 nimetatud andmetele vaidlustaja esindaja kohta järgmised andmed:

1) eesnimi või -nimed;

2) perekonnanimi või -nimed;

3) sünniaeg või isikukood;

4) kontaktandmed, sealhulgas telefoninumber, e-posti aadress.

**§ 8. Vaide läbivaatamise tähtaeg**

(1) Vaie vaadatakse läbi ja vajaduse korral tehakse uus otsus 30 päeva jooksul vaide esitamise päevast arvates.

(2) Haldusorgan võib vaide läbivaatamise tähtaega pikendada, kui vaideotsuse tegemiseks tähtsust omavate asjaolude väljaselgitamine või tõendite kogumine ei ole võimalik käesoleva paragrahvi lõikes 1 sätestatud tähtaja jooksul.

(3) Vaide läbivaatamise tähtaja igakordsel pikendamisel ei tohi haldusorgani määratav uus tähtaeg ületada esialgset menetlustähtaega. Tähtaja pikendamise teade edastatakse vaide esitajale.

(4) Valdkonna eest vastutava ministri määratud Siseministeeriumi valitsemisala asutus või Siseministeerium esitab vaiet läbivaatavale haldusorganile kooskõlastuse aluseks olnud põhjendused ning vajaduse korral muudetud kooskõlastuse ja selle põhjendused 15 päeva jooksul menetlusse kaasamise päevast arvates.

**§ 9. Määruse kehtetuks tunnistamine**

Siseministri 4. detsembri 2005. aasta määrus nr 64 „Viisa andmisest keeldumise, viisa tühistamise, viisa kehtetuks tunnistamise, viibimisaja pikendamisest keeldumise ja viibimisaja ennetähtaegse lõpetamise otsuse vaidlustamise kord ning otsuse vaidlustamise avalduse vorm“ tunnistatakse kehtetuks.

(allkirjastatud digitaalselt)

Lauri Läänemets

siseminister

(allkirjastatud digitaalselt)

Tarmo Miilits

kantsler